WORK บวกแรง 5% คาดเก็งกำไรหลังเป็นขาลงมา 7 เดือน โบรกฯแนะถือธุรกิจฟื้นตัว H2/61
WORK บวกแรง 5% คาดเก็งกำไรหลังเป็นขาลงมา 7 เดือน โบรกฯแนะถือธุรกิจฟื้นตัว H2/61 โดย ณ เวลา 15.26 น. อยู่ที่ระดับ 43.00 บาท บวก 2.00 บาท หรือ 4.88% ด้วยมูลค่าซื้อขาย 168.64 ล้านบาท
7 มิ.ย. 2561

ผู้สื่อข่าวรายงานว่า บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ณ เวลา 15.26 น. อยู่ที่ระดับ 43.00 บาท บวก 2.00 บาท หรือ 4.88% ด้วยมูลค่าซื้อขาย 168.64 ล้านบาท  ราคาหุ้นปรับตัวขึ้นแรงหลังเป็นขาลงมาเกือบ 7 เดือนโดยนับตั้งแต่หุ้นอ่อนตัวจากระดับ 104 บาท เมื่อวันที่ 7 พ.ย. 60

บล.ดีบีเอสฯ ระบุในบทวิเคราะห์ว่า ปรับลดราคาพื้นฐานเป็น 46 บาท (เดิม 60 บาท) – เนื่องจากแนวโน้มธุรกิจยังไม่สดใสนัก การปรับขึ้นค่าโฆษณาและ Utilisation rate มีแนวโน้มต่ำกว่าที่เราประมาณการไว้ก่อนหน้า จึงปรับลดคาดการณ์กำไรสุทธิปี 61/62 ลง 10%/17% ตามลำดับ และปรับราคาพื้นฐานเป็น 46 บาท (DCF, WACC 8.8%)
คาดกำไร 2Q61F จะยังอ่อนแอ – เรทติ้งของ WORK ยังถูกกดดันจากคู่แข่งขันในอุตสาหกรรมต่อเนื่องตั้งแต่ 1Q61 เพราะช่อง 3 มีการนำละครบุพเพสันนิวาสกลับมารีรันตั้งแต่กลาง 2Q61 และรายการใหม่ของบริษัทมีเรทติ้งไม่ได้สูงมากเท่ากับปีก่อน สำหรับช่วงที่มีการถ่ายทอดบอลโกลอาจกระทบบริษัทบ้างแต่ไม่มากเพราะระยะเวลาไม่นานและน่าจะฟื้นตัวได้
ส่วนธุรกิจความงาม “Let Me In” – มียอดขายแผ่วลงหลังจบรายการโชว์ (จากช่วงที่มีโชว์ขายได้ประมาณ 1 หมื่นชิ้นต่อเดือน ก็ลดลงเป็นประมาณ 8 พันชิ้นต่อเดือน) บริษัทคาดว่าปีนี้จะทำรายได้ 70 ล้านบาท (ไม่รวมยอดขายจากผลิตภัณฑ์ใหม่ที่จะเปิดตัวใน 4Q61)
คาดธุรกิจฟื้นตัวใน 2H61 – โดยมาจากการเร่งเพิ่มเรทติ้งจากรายการเดิม &amp; รายการใหม่ ลดค่าใช้จ่ายดำเนินงาน และบริษัทได้ลิขสิทธิ์ถ่ายทอดการแข่งขันวอลเลย์บอล (World Championship 2018) และเอเชียนเกมส์ในช่วง 2H61 ด้วย บริษัทตั้งเป้าเรทติ้งปีนี้ไว้ที่ 1.14%-1.15% (ในช่วง 5M61 เรทติ้งบริษัทอยู่ที่ 1.04-1.06%)
ปรับลดสมมติฐานในประมาณการ – ปรับลดรายได้ปีนี้ลงเป็น 3.2 พันล้านบาท โดยให้อัตราค่าโฆษณาอยู่ที่ 8.2 หมื่นบาทต่อนาที, Utilisation rate 60% ส่วนในระยะยาวให้ Utilisation rate ลดลง 5-10% ต่อปี และอัตราค่าโฆษณาทรงตัวที่ 8.2 หมื่นบาทต่อนาทีตั้งแต่ปี 62 เป็นต้นไป ทั้งนี้ธุรกิจมีความท้าทายโดยเฉพาะจากสื่อนอกบ้านและสื่อออนไลน์ที่มีการใช้โฆษณามากขึ้นเป็นลำดับ ให้ราคาพื้นฐานใหม่ 46 บาท (มี Upside 4%) แนะนำถือ